ถ้าพูดถึงไข่กระทะ มักจะเป็นที่นิยมกินกันในภาคอีสานไม่ว่าจะเป็น อุดร ขอนแก่น หนองคาย เลย  ซึ่งไข่กระทะนั้นมีที่มาจากสมัยที่ฝรั่งเศสปกครองอินโดจีน ซึ่งรวมถึงประเทศเวียดนามด้วย สังเกตง่าย ๆ ที่มีการกินคู่กับขนมปังฝรั่งเศสด้วย สำหรับ “ไข่กระทะเลิศรส เชียงใหม่” นั้นเกิดจากการที่คุณเมย์-ปุณณภา ได้ไปร่ำเรียนสูตรมาจากจังหวัดอุดรธานี และนำมาปรับปรุงสูตรจนเป็นสูตรเฉพาะของทางร้าน ความเด็ดของไข่กระทะที่นี่จะเป็นไข่กระทะทรงเครื่อง เป็นไข่ 2 ใบ ตอกในกระทะใบเล็ก ๆ ที่ใส่ทั้งหมูสับปรุงรส หมูยอ กุนเชียง โรยหน้าด้วยหอมเจียวทอดแบบร้อน ๆ สดใหม่ เพิ่มสีสันรสชาติและความหอม 

ร้าน  “ไข่กระทะเลิศรส เชียงใหม่” ตั้งอยู่บนถนนพระปกเกล้า ต.พระสิงห์ อ.เมืองเชียงใหม่ อยู่ข้าง ๆ วัดฟ้อนสร้อย ซึ่งถ้าขับรถมาให้จอดรถที่วัดได้ เสียค่าบริการจอดรถ 10 บาท ค่ะ ร้านเปิดตั้งแต่ 6 โมงเช้า ถึงบ่ายสาม ร้านเป็นแบบ 1 คูหา ภายในร้านตรงฝาผนังมีรูปสถานที่ท่องเที่ยวในเชียงใหม่แปะอยู่ ลูกค้าส่วนใหญ่เป็นนักท่องเที่ยว มีทั้งไทยและต่างชาติ เป็นร้านที่คงแนะนำผ่าน Tripadvisor มาด้วย

เมนูอาหารมีทั้งแบบสั่งแยก หรือจะเลือกสั่งแบบเซตก็ได้ค่ะ สั่งแบบเซตจะประหยัดกว่านิดนึง เราเลือกสั่งเซต E (80 บาท) ในเซตจะมีไข่กระทะทรงเครื่อง ขนมปังซึ่งสามารถเลือกไส้ได้ค่ะ ถ้าราคาไส้ไหนแพงกว่าในเซตก็จะบวกเพิ่มไปตามราคาในเมนูค่ะ เราอยากลองชิม เลยเลือกไส้กุนเชียง กับไส้ไก่เห็ดหอม ขนมปังแบบฝรั่งเศสอุ่นมาร้อน ๆ ด้านในสอดไส้กุนเชียงรสหวาน ๆ กับไส่ไก่สับผัดกับเห็ดหอม กินเพลิน ๆ ดีค่ะ ชิ้นไม่ใหญ่มาก ขนาดกำลังพอกิน ในเซตจะมีน้ำส้มคั้นสด 1 แก้ว ซึ่งน้ำส้มคั้นสดที่นี่จะเป็นส้มแท้ ๆ คั้นแบบไม่ผสมเลยค่ะ

ข้าวต้มหมูเห็ดหอม (40 บาท) เป็นข้าวต้มต้มมาแบบร้อน ๆ มีเนื้อหมูสับแบบเนียน ๆ เด้ง ๆ คล้าย ๆ หมูเด้ง กับเห็ดหอมหั่นซอย โรยด้วยคื่นฉ่าย น้ำซุปหอม ๆ ดีค่ะ เราต้องใส่ซอสแมกกี้เพิ่มอีกนิด โรยพริกไทยอีกหน่อย เพิ่มความเค็มและหอมกลิ่นพริกไทย

โดยรวมอาหารรสชาติใช้ได้ค่ะ เครื่องเยอะดี ราคาก็เป็นมิตร ใช้เวลารออาหารไม่นานมาก เห็นว่าถ้ามาช่วงเช้า ๆ ช่วงพีคจะลูกค้าเยอะมาก ๆ ค่ะ แต่เรามาสายหน่อย ลูกค้าเลยไม่แน่นเท่าไรกำลังสบาย ๆ